b'\n_START_ARTICLE_\nKiberpipa\n_START_PARAGRAPH_\nKiberpipa je hackerspace, ki deluje pod okriljem Dru\xc5\xa1tva Lugos in se nahaja na Gosposvetski 2 v Ljubljani._NEWLINE_Dejavnost ustanove je usmerjena v spodbujanje kreativne uporabe sodobnih tehnologij - kot t. i.\xc2\xa0\xc2\xbbhackerspace\xc2\xab, digitalne produkcije vsebin in vzpostavljanje odprte informacijske dru\xc5\xbebe. Slednji cilj ponazarja njihov slogan\xc2\xa0\xc2\xbball our code are belong to you\xc2\xab._NEWLINE_V Kiberpipi med drugim delujejo ra\xc4\x8dunalni\xc5\xa1ka delavnica, internetna kavarna, muzej ra\xc4\x8dunalni\xc5\xa1tva in galerija sodobne digitalne umetnosti neuveljavljenih avtorjev. Na leto priredijo pribli\xc5\xbeno 200 kulturnih, izobra\xc5\xbeevalnih in umetni\xc5\xa1kih dogodkov, ki imajo okrog 60.000 obiskovalcev. Med dogodki v organizaciji Kiberpipe so mednarodni festival HAIP (Hack/Act/Interact/Progress), ki vsaki dve leti zdru\xc5\xbei umetnike in in\xc5\xbeenirje, ki se ukvarjajo s kreativno rabo tehnologije v umetnosti, tedenske Spletne urice s predavanji o sodobnih spletnih tehnologijah in mese\xc4\x8dni LAMM (LinuxAudioMeetMe) posve\xc4\x8den produkciji zvoka v okolju Linux. Za organizacijo ve\xc4\x8dinoma skrbijo prostovoljci._NEWLINE_Kiberpipa je del Mre\xc5\xbee multimedijskih centrov Slovenije (M3C), povezuje se s podobnimi centri v Sloveniji in okolici in podpira projekt Creative Commons.\n_START_SECTION_\nZgodovina\n_START_PARAGRAPH_\nOd leta 2000 do 2013 je Kiberpipa delovala v okviru Zavoda za kulturne dejavnosti K6/4 \xc5\xa0tudentske organizacije Univerze v Ljubljani (\xc5\xa0OU) in imela svoje prostore poleg sede\xc5\xbea \xc5\xa0OU na Kersnikovi ulici v Ljubljani.'